tartuNLP/wikipedia-smugri-20251201 huggingface dataset:
Kotkakodu

Kotkakodu oli noorteorganisatsiooni Noored Kotkad keskne laagritaristu Kubija järve ääres. See ei ole säilinud.
Ajalugu.
Kotkakodu tarbeks osteti Haridusministeeriumi ja Kaitseliidu rahastusel endine suurem suvila, mis asus otse Kubija järve ääres. Suvila kohandati 1938. aasta suve jooksul noortelaagri vajadusteks ja avati 1938. aasta augustis. Avamisel osalesid Haridusministeeriumi noortenõunik Juhan Maisma, Noorte Kotkaste peavanem kolonel Jaan Maide, Noorte Kotkaste peastaabi ülem Johann Tedersoo ja umbes sada noortejuhti malevatest.
1939. aasta suvel osales Kotkakodu laagrites kokku 204 noorkotkast. Korraga oli kohal umbes 45 noort ja 6 kuni 10 täiskasvanut. Jätkus maja ümbruse korrastamine ja välja ehitamine noorte kätetööna. 
1940. aasta kevadel andis Noorte Kotkaste Peastaap välja Kotkakodu ümbruse värvitrükis topograafilise kaardi 1:50000 "Kotkakodu-Munamäe". Kaardi ala piirid olid: põhjast Võru linn kuni Väimelani, lõunast Rõuge ja Viitina, läänest Sänna ja idast Vastseliina. Kaart oli mõeldud noorteorganisatsioonide õppetegevusteks, aga ka teistele huvilistele matkamiseks. 
Pärast Teist maailmasõda paigutati Kotkakodu ruumidesse Võru-Kubija sanatoorium-puhkekodu. 1952. aastal toimus sanatooriumis tulekahju, mille tagajärjel sai peahoone tugevalt kahjustada ja lammutati hiljem.
Kirjeldus.
Kolmekorruselises ja rõdudega majas oli 34 tuba, 2 saali ja köök. Korraga oli võimalik majutada 100–150 noorkotkast või kodutütart. Maja vastas järve kaldal oli kaks paadi- ja ujumissilda.
Üks laagrivahetus kestis kaks nädalat.
Garry Rodrigues

Garry Mendes Rodrigues (sündinud 27. novembril 1990 Rotterdamis) on Hollandis sündinud Roheneemesaarte jalgpallur, kes mängib äärepoolkaitsjana Türgi kõrgliigaklubis Ankaragücü ja Roheneemesaarte jalgpallikoondises.
Klubikarjääri jooksul on Rodrigues mänginud muuhulgas Bulgaaria kõrgliigaklubis Sofia Levski (2013–2014), Hispaania kõrgliigaklubis Elche (2014–2015), Kreeka kõrgliigaklubis PAOK (2015–2017), Türgi kõrgliigaklubides Galatasaray (2017–2019) ja Fenerbahçe (2019–2020, laenul Al-Ittihadist) ning Saudi Araabia kõrgliigaklubis Al-Ittihad (2019–2021). Hooajal 2015–16 valiti ta PAOK-is mängides Kreeka kõrgliiga hooaja sümboolsesse koosseisu. Hooajal 2017–18 tuli ta Galatasarayga Türgi meistriks.
2021. aasta septembris sõlmis ta kolmeaastase lepingu Kreeka kõrgliigaklubiga Olympiakós. Hooajal 2021/22 tuli ta Olympiakósega Kreeka meistriks. 2023. aasta augustis sõlmis ta kaheaastase lepingu Ankaragücüga.
Roheneemesaarte jalgpallikoondises tegi Rodrigues 14. augustil 2013 sõprusmängus Gaboni vastu. Koondisekarjääri esimese värava lõi ta 6. septembril 2014 Aafrika rahvuste karikavõistluste valikmängus Nigeri vastu. Ta on kuulunud Roheneemesaarte koondisse 2015. ja 2022. aasta Aafrika rahvaste karikavõistlustel.
Alexander Djiku

Alexander Kwabena Baidoo Djiku (sündinud 9. augustil 1994 Montpellier's) on Prantsusmaal sündinud Ghana jalgpallur, kes mängib keskkaitsjana Türgi kõrgliigaklubis Fenerbahçe ja Ghana jalgpallikoondises.
Djiku on Ghana ja Prantsusmaa päritolu.
Klubikarjäär.
Ta alustas klubikarjääri SC Bastias, debüteerides 2014. aasta detsembris Prantsusmaa kõrgliigas. Esimese värava Prantsusmaa kõrgliigas lõi ta 21. detsembril 2016 mängus Marseille Olympique'i vastu
Aastatel 2017–2019 mängis ta kaks hooaega Prantsusmaa kõrgliigaklubis SM Caen. 2019. aasta suvel liitus ta Strasbourgiga, kus mängis neli hooaega.
2023. aasta juulis sõlmis ta nelja-aastase lepingu.
Koondisekarjäär.
Ghana jalgpallikoondises debüteeris ta 9. oktoobril 2020 sõprusmängus Mali vastu. Koondisekarjääri esimese värava lõi ta 2022. aasta Aafrika rahvaste karikavõistluste viimases alagrupimängus 18. jaanuaril Komooride vastu. Ta kuulus Ghana koondisse ka 2022. aasta maailmameistrivõistlustel.
Juri Olefirenko (dessantlaev)

Juri Olefirenko (ukraina keeles "Юрій Олефіренко") on Ukraina mereväe koosseisu kuuluv keskmise suurusega dessantlaev. 
Ajalugu.
23. juunil 2022 andis Ukraina president laevale riikliku autasu Julguse ja Vapruse Eest.
Lassana Coulibaly

Lassana Coulibaly (sündinud 10. aprillil 1996 Bamakos) on Mali jalgpallur, kes mängib keskpoolkaitsjana Itaalia kõrgliiga klubis Salernitana ja Mali jalgpallikoondises.
Ta alustas klubikarjääri Prantsusmaa klubis SC Bastia, debüteerides hooajal 2015/2016 Prantsusmaa kõrgliigas.
2017. aastal liitus ta Prantsusmaa kõrgliiga klubiga Angers. Hooajal 2018–2019 mängis ta Angers'st laenul Šotimaa kõrgliiga klubis Rangers ja hooajal 2019–20 Belgia kõrgliiga klubis Cercle Brugge.
2021. aasta juulis sõlmis ta nelja-aastase lepingu Salernitanaga.
Mali jalgpallikoondises debüteeris Coulibaly 4. septembril 2016 Aafrika rahvuste karikavõistluste valikmängus Benini vastu. Ta on kuulunud Mali koondisse 2017., 2019. ja 2022. aasta Aafrika rahvaste karikavõistlustel.
Junior Firpo

Héctor Junior Firpo Adames (tuntud kui Junior Firpo või Junior; sündinud 22. augustil 1996 Santo Domingos) on Dominikaani Vabariigis sündinud Hispaania jalgpallur, kes mängib vasakkaitsjana Inglismaa Premier League'i klubis Leeds United. Ta võib mängida ka paremkaitsja või keskkaitsjana.
Kuueaastaselt kolis ta Hispaaniasse Benalmádenasse Andaluusias.
2014. aastal liitus ta Hispaania klubiga Real Betis. 2015. aasta veebruaris debüteeris ta klubi reservmeeskonnas Hispaania tugevuselt kolmandas liigas. Hispaania kõrgliigas debüteeris Junior 12. veebruaril 2017 mängus Deportivo La Coruña vastu, saades esimeseks Dominikaani Vabariigi mängijaks, kes on Hispaania kõrgliigas mänginud. Sama aasta 17. märtsil lõi mängus RCD Espanyoli vastu oma esimese värava Hispaania kõrgliigas.
2019. aasta augustis sõlmis Junior viieaastase lepingu FC Barcelonaga.
2021. aasta juulis siirdus ta Leeds Unitedi, kellega sõlmis nelja-aastase lepingu.
9. oktoobril 2015 pidas Junior ühe kohtumise Dominikaani Vabariigi jalgpallikoondises, kui mitteametlikuks sõprusmängus kohtuti Brasiilia olümpiameeskonnaga. 2019. aastal tuli ta Hispaania kuni 21-aastaste koondisega Euroopa omavanuste meistriks.
Savra lahing

Savra lahing (albaania: "Beteja e Savrës", serbia: "Bitka na Saurskom polju", türgi: "Savra Muharebesi"; "Lahing Sauria väljal") või Vjosë lahing toimus 18. septembril 1385 Osmanite ja palju väiksemate Zeta vägede vahel Savra väljal Lushnjë lähedal (tänapäeva Albaania keskosas). Karl Topia kutsus Osmanid appi oma Balša II vastases vaenutegevuses.
Taust.
1372. aastal abiellus Balša II Valona despoodi Ivan Komnin Aseni tütre Komninaga. Kaasavarana omandas Balša Valona (tänapäeva Vlorë), Berati ja Kanina (tänapäeva Albaania lõunaosas) linnad, mis asusid Aseni provintsis. 1385. aastal vallutas Balša II Durazzo (tänapäeva Durrës), arvatavasti Karl Topialt. 1385. aasta aprillis Ragusale välja antud hartas kutsus ta end "Durazzo hertsogiks". Balšići valduste laienemine Epeirosesse tõi ta rindejoonele Osmanite vastu. Olles teadlik Osmanite püüdlustest tema territooriumile, palus Balša II 8. augustil 1385 veneetslased endale nelja galeeriga appi.
Lahing.
Karl Topia kutsus konfliktis Balša II-ga endale Osmanid appi. Topia kutsele vastati ja Hayreddin Paşa tõi oma väed Ohridi piirkonnast (tänapäeva Makedoonia) Sauria väljale Lushnjë lähedal. Uudised Osmanite vägede sissetungist Berati piirkonda jõudsid Balša II-ni Durrësis viibides. Mavro Orbini sõnul kogus Balša II Durrësis 1000 meest ja suundus oma aadlike nõuandeid eirates Osmanite rüüstajate vastu võitlema. Pole üllatav, et Balša väikestel jõududel oli vähe edu ja Balša II hukkus. Orbini töö on ainus allikas, mis mainib Ivaniš Mrnjavčevići selles lahingus osalenuna. Mõned teadlased usuvad, et teda polnud isegi olemas, samas kui teised usuvad, et ta polnud iseseisev keskaegne isand, vaid Balšići perekonna ustav liige. Teine isik, keda ainult Orbini mainis, on vojevood Đurađ Krvavčić, keda kirjeldatakse kui vaprat sõdalast, kes samuti selles lahingus hukkus. Mavrini selgitab, et Balša II surnukehal raiuti pea maha ja see viidi Hayreddin Paşale.
Tagajärjed.
Kuna Osmanid olid võidukad, sai enamik kohalikest Serbia ja Albaania isandatest nende vasallideks. Kohe pärast seda lahingut vallutas Topia Durrësi tagasi, tõenäoliselt Osmanite ülemvõimu all. Osmanid vallutasid Kruja, Berati ja Ulcinji, kuid varst taandusid neist, hoides oma alalise kontrolli all ainult Kastoriát. Mõned allikad selgitavad, et Osmanid jäid Berati tõenäoliselt kavatsusega kasutada seda tugipunktina Vlorë vallutamiseks.
Mavro Orbini töö ("Slaavlaste kuningriik") on selle lahingu üks peamisi esmaseid allikaid. See sisaldab palju ebaõigeid ja ebatäpseid andmeid. Teine otsene allikas Savra lahingu kohta on Marin Barleti, kes selgitas, et Balša II oli vapper ja idealistlik.
See lahing pani aluse sajandeid kestnud Osmanite kohalolekule Balkani selles osas. Serbia ajaloolane Stojan Novaković rõhutas, et lahingu tähtsus nendele Serbia ja Albaania isandatele on võrreldav Maritsa ja Kosovo lahingu omaga. Selle lahingu oluliseks tulemuseks oli albaanlaste sissevool Osmanite vägedesse, kes olid selle tugevuse oluliseks allikaks järgmise 527 aasta jooksul.
Laukmuiža

Laukmuiža mitme Läti küla nimi.
Adam Forshaw

Adam John Forshaw (sündinud 8. oktoobril 1991 Liverpoolis) on Inglismaa jalgpallur, kes mängib poolkaitsjana Inglismaa esiliigaklubis Plymouth Argyle.
2000. aastal liitus ta Evertoni noorteakadeemiaga. Evertoni põhimeeskonnas debüteeris ta 17. detsembril 2009 UEFA Euroopa Liiga alagrupimängus Borissovi BATE vastu. Inglismaa kõrgliigas debüteeris ta 9. aprillil 2011 mängus Wolverhampton Wanderersi vastu.
Aastatel 2012–2014 mängis ta Inglismaa tugevuselt kolmanda liiga klubis Brentford. Hooajal 2013–14 valiti Forshaw Inglismaa League One'i aasta mängijaks ja hooaja sümboolsesse koosseisu. 
2014. aasta septembris sõlmis ta lepingu Inglismaa esiliigaklubiga Wigan Athletic. 2015. aasta jaanuaris siirdus ta samasse liigasse kuuluvasse Middlesbrough'i. Hooajal 2016/17 mängis Forshaw Middlesbrough'ga Inglismaa kõrgliigas.
2018. aasta jaanuaris liitus ta 4,5 miljoni naelsterlingi eest Leeds Unitediga, kellega sõlmis nelja ja poole aasta pikkuse lepingu. Aastatel 2021–2023 mängis ta Leeds Unitedi koosseisus kaks hooaega Inglismaa kõrgliigas.
2023. aasta augustis siirdus Forshaw Inglismaa esiliigaklubisse Norwich City. Hooaja 2023/24 esimeses pooles sai ta seal võrdlemisi vähe mänguaega ning ta hooaja keskel lõpetas ta klubiga lepingu. 2024. aasta jaanuaris siirdus ta Plymouth Argyle'isse.
Aboubakar Kamara

Aboubakar Kamara (sündinud 7. märtsil 1995 Gonesse'is) on Prantsusmaal sündinud Mauritaania jalgpallur, kes mängib ründajana Kreeka kõrgliiga klubis PAE Olympiakós ja Mauritaania jalgpallikoondises.
Ta alustas klubikarjääri Monacos, debüteerides Prantsusmaa kõrgliigas hooajal 2014–15. Hooajal 2015–2016 mängis ta Belgia kõrgliigaklubis Kortrijk. Hooaja 2015–16 keskel liitus ta Amiens'ga, mis mängis toona Prantsusmaa tugevuselt kolmandas liigas. Hooajal 2016–17 mängis ta Amiens'ga Prantsusmaa esiliigas, kus Kamara lõi 11 väravat.
2017. aasta juulis sõlmis ta lepingu Inglismaa esiliigaklubiga Fulham. Hooajal 2017–18 lõi Kamara Inglismaa esiliigas seitse väravat. 5. detsembril 2019 lõi ta mängus Leicester City vastu oma esimese värava Inglismaa kõrgliigas. Ta lõi seejärel kõrgliigas veel kaks väravat, kuid suundus hooaja teises pooles laenule Türgi kõrgliiga klubisse Yeni Malatyaspor. Hooaja 2020–21 teises pooles mängis ta laenul Prantsusmaa kõrgliigaklubis Dijon.
2021. aasta augustis siirdus ta 3,5 miljoni euro eest Kreeka kõrgliigaklubisse Aris. Hooajal 2021/22 lõi Kamara Kreeka kõrgliigas kaheksa väravat. 2022. aasta juulis sõlmis ta kolmeaastase lepingu Olympiakósega.
Mauritaania jalgpallikoondises debüteeris Kamara 26. märtsil 2021 Aafrika rahvaste karikavõistluste valikmängus Maroko vastu. Koondisekarjääri esimese värava lõi ta järgmises mängus 30. märtsil Kesk-Aafrika Vabariigi vastu. Ta kuulus Mauritaania koondisse 2022. aasta Aafrika rahvaste karikavõistlustel.
Ta on Mauritaania ja Senegali päritolu.
Saîf-Eddine Khaoui

Saîf-Eddine Khaoui (araabia keeles سيف الدين خاوي; sündinud 27. aprillil 1995 Pariisis) on Prantsusmaal sündinud Tuneesia jalgpallur, kes mängib poolkaitsjana Prantsusmaa kõrgliiga klubis Clermont ja Tuneesia jalgpallikoondises.
Hooajal 2013–14 debüteeris ta Prantsusmaa esiliigas Toursi meeskonnas.
2016. aasta juunis liitus ta Prantsusmaa kõrgliiga klubiga Marseille Olympique. Hooajal 2017–2018 mängis ta Marseille Olympique'ist laenul Prantsusmaa kõrgliiga klubis Troyes ja 2018–19 SM Caenis.
2021. aasta augustis sõlmis ta kaheaastase lepingu Clermont'ga.
Tuneesia jalgpallikoondises debüteeris Khaoui 23. märtsil 2018 sõprusmängus Iraani vastu. Koondisekarjääri kaks esimest väravat lõi ta 15. novembril 2019 Aafrika rahvuste karikavõistluste valikmängus Liibüa vastu. Ta on kuulunud Tuneesia koondisse 2018. aasta maailmameistrivõistlustel ja 2022. aasta Aafrika rahvaste karikavõistlustel.
Óscar de Marcos

Óscar de Marcos Arana (sündinud 14. aprillil 1989 Laguardias) on Hispaania jalgpallur, kes mängib poolkaitsja või kaitsjana Hispaania kõrgliiga klubis Athletic Bilbao.
Ta alustas klubikarjääri Deportivo Alavésis, debüteerides hooajal 2008–09 Hispaania esiliigas.
Alates 2009. aasta juulist on ta mänginud Athletic Bilbaos. Klubiga on ta aastatel 2015 ja 2021 võitnud Hispaania superkarika Supercopa de España.
De Marcos kuulus Hispaania kuni 20-aastaste koondisse 2009. aasta juunioride maailmameistrivõistlustel.
Yeray Álvarez

Yeray Álvarez López (tuntud lihtsalt kui Yeray ; sündinud 24. jaanuaril 1995 Barakaldos) on Hispaania jalgpallur, kes mängib keskkaitsjana Hispaania kõrgliiga klubis Athletic Bilbao.
Athletic Bilbaoga liitus ta 2008. aastal. Hooajal 2014–15 mängis ta klubi reservmeeskonnas Hispaania tugevuselt kolmandas liigas ja hooajal 2015–16 Hispaania esiliigas. Alates hooajast 2016–17 on ta mänginud Athletic Bilbao põhimeeskonnas. 2021. aastal võitis ta klubiga Hispaania superkarika Supercopa de España.
Hispaania jalgpallikoondise juurde kutsuti Yeray 2018. aastal, kuid Hispaania koondises ta debüüti ei ole teinud. 2020. aasta novembris debüteeris ta Baskimaa jalgpallikoondises.
Dani García

Daniel García Carrillo (sündinud 24. mail 1990 Zumarraga) on Hispaania jalgpallur, kes mängib kaitsva poolkaitsjana Kreeka kõrgliigaklubis Olympiakós.
Hooajal 2009–10 debüteeris ta Hispaania tugevuselt kolmandas liigas Alicante meeskonnas. Hooajal 2011–12 mängis ta samas liigas Getafe reservmeeskonnas.
Aastatel 2012–2018 mängis ta SD Eibaris, kellega tõusis 2013. aastal Hispaania esiliigasse ja sealt 2014. aastal Hispaania kõrgliigasse.
Aastatel 2018–2024 mängis ta Hispaania kõrgliigaklubis Athletic Bilbao. 2021. aastal võitis ta klubiga Hispaania superkarika Supercopa de España ja 2024. aastal Hispaania karikavõistlused.
2014. aastal debüteeris García Baskimaa jalgpallikoondises.
Pelagoonia

Pelagoonia (makedoonia keeles Пелагонија, "Pelagonija"; kreeka keeles Πελαγονíα, "Pelagonía") on piirkond Makedoonias. Selle nimi tuleneb seal asunud antiikaegse kuningriigi nimest. Vana-Pelagoonia asus tänapäeva Põhja-Makedoonia Prilepi, Mogila, Novaci, Kruševo ja Krivogaštani valla ning Kreeka Florina, Amyntaio ja Prespese valla aladel.
Ajalugu.
Antiikajal piirnes Pelagoonia põhjas ja idas Paiooniaga, lõunas Lynkestise ja Almopiaga ning läänes Illüüriaga. Pelagoonias elas pelagoni rahvas, kes kuulus Ülem-Makedoonia Vana-Kreeka hõimude hulka. Nad paiknesid peamiselt Pelagoonia tasandikul ning olid osa molosside riigist. Neljandal sajandil eKr vallutas need alad Makedoonia Kuningriik ning Pelagooniast sai Makedoonia riigi provints. Keskajaks oli Pelagoonia nimi saanud laiema tähenduse. Seetõttu toimus 1259. aasta Pelagoonia lahing ka Orestises ja tänapäeva Kastoriá piirkonnaüksuses.
Strabon nimetas Pelagooniat Tripolitiseks ning mainis vaid ühte linna, Azorust, kuigi Pelagoonias oli ilmselt kolm suuremat asulat. Teada on kaks kuulsat pelagoonlast: Pelagon (kes kreeka mütoloogias oli jõejumal Axiuse (tänapäeva Aksios ehk Vardar) poeg ja Homerose eeposes "Ilias" Asteropaiose isa) ja Menelaus, kes oli Pelagoonia kuningas, kes läks pärast Philippos II vallutusi eksiili Ateenasse.
Tänapäeval on Pelagoonia tasandik Põhja-Makedoonias ja Kreeka Makedoonias. Seal asuvad Põhja-Makedoonia lõunapoolsed linnad Bitola ja Prilep ning Loode-Kreeka linn Florina. Pelagooniasse jääb ka Medžitlija-Níki piiriületuspunkt. Aladelt on leitud palju antiikaegseid esemeid.
Keskkond.
Tähtsate linnualade projekt.
137 000 hektari suurune ala Pelagooniast on BirdLife Internationali IBA-ala, kuna seal elutsevad näiteks valgesilm-vart, valge-toonekurg, jämejalg, kivikakk, siniraag, stepi-tuuletallaja ja mustlauk-õgija.
Teine Donetski lennuvälja lahing

Teine Donetski lennuvälja lahing oli Ukrainas Donetski oblastis Donetski keskusest umbes 10 kilomeetri kaugusel loodes asuval lennuväljal 28. septembrist 2014 kuni 21. jaanuarini 2015 toimunud lahing valitsusvastaste ja Ukraina riiki toetavate jõudude vahel.
Ajalugu.
Alates 2014. aasta 28. septembrist ägenesid valitsusvastaste jõudude rünnakud lennujaama kaitsvate valitsusvägede vastu. Kaotusi kandsid mõlemad pooled, hukkunuid oli ka tsiviilelanikkonna seas. 21. jaanuaril 2015 otsustasid Ukraina valitsusväed taganeda, sest lennujaam oli praktiliselt hävinenud ja pärast seda läksid Donetski lennujaama rusud valitsusvastaste jõudude kontrolli alla.
Hervé Le Tellier

Hervé Le Tellier (sündinud 21. aprillil 1957 Pariisis) on prantsuse lingvist, kirjanik ja ajakirjanik.
Ta on lõpetanud Pariisi 1. Ülikooli juures oleva Pariisi ajakirjanike koolituskeskuse ("Centre de formation des journalistes de Paris"). Pariisis sündinuna alustas ta oma karjääri teadusajakirjanikuna ja liitus kirjandusliku rühmitusega Oulipo aastal 1992.
Eesti keelde on tema romaanidest tõlgitud aastal 2020 prantsuse keeles ilmunud "L'anomalie", eesti keeles ilmus romaan aastal 2021 sarjas Punane raamat, tõlkija Sirje Keevallik.
Loodi–Helme tee

Loodi–Helme tee (registrinumbriga 24162) on Eesti kõrvalmaantee. Tee pikkus on 37,999 km.
Tee saab alguse Loodi külas Imavere – Viljandi – Karksi-Nuia maantee 59. kilomeetril ja lõppeb Helme alevikus Valga–Uulu maantee 32. kilomeetril.
Ülem-Makedoonia

Ülem-Makedoonia (kreeka keeles Ἄνω Μακεδονία, "Ánō Makedonía") oli üks kahest Vana-Makedoonia osast. Ülem-Makedoonia oli Makedoonia Kuningriigi läänepoolses osas, teist Makedoonia osa tuntakse Alam-Makedooniana. Ülem-Makedoonia liideti Makedoonia Kuningriigiga 4. sajandi alguses eKr ning selle elanikud said alammakedoonlastega võrdsed õigused. Ülem-Makedoonia piirkonnad olid Elimiotis, Eordaea, Orestis, Lynkestis, Pelagoonia, Deuriopus, Atintania, Tymphaea ja Dassaretae. Tänapäeval on kunagise Ülem-Makedoonia aladel Kreeka Lääne-Makedoonia piirkond ja Põhja-Makedoonia edelaosa.
Hekataios ja Strabon liigitasid Ülem-Makedoonia Epeirose alla. Ülem-Makedooniast olid pärit kolm tähtsaimat helleni dünastiat: Ptolemaioste dünastia Eordaeast, Seleucidi dünastia Orestisest ja Antigoniidide dünastia Elimiotisest.
Friedrich II (Baden-Eberstein)

Friedrich II (suri 22. juunil 1333) oli valitsev Baden-Ebersteini markkrahv 1291. aastast kuni oma surmani. Ta oli Hermann VII ja Trunhendingeni Agnese (suri pärast 15. märtsi 1309) poeg.
Ta oli kaks korda abielus. Ta abiellus enne 16. oktoobrit 1312 Weinsbergi Agnesega (suri 3. mail 1320). Pärast Agnese surma abiellus ta Vaihingeni Margaretega (suri 1348). Nad said järgmised lapsed:
Tema poeg Hermann IX sündis esimesest abielust. Pole selge, millisest abielust sündisid teised lapsed.
Hermann IX (Baden-Eberstein)

Hermann IX (suri 13. aprillil 1353) oli Ebersteini valitsev isand.
Ta oli Baden-Ebersteini markkrahvi Friedrich II ja Weinsbergi Agnese (suri 3. mail 1320) poeg. Pärast isa surma 1333. aastal sai temast Baden-Ebersteini markkrahv.
1344. aastal andis ta Yburgi linnuse markkrahv Rudolf IV-le (suri 1348). 1350. aastal pärast Rudolf IV surma läänistas keiser Karl IV Yburgi linnuse taas Hermann IX-le. Samal aastal ostis ta Herrenalbi kloostrilt Mörschi küla. Rudolph IV oli müünud küla kloostrile võimalusega see tagasi osta.
3. juunil 1341 või varem abiellus ta Vaihingeni Matildega (suri 13. aprillil 1381). Nad said ühe poja, Friedrich IV.
Kuna Friedrich IV suri enne oma isa, läks Eberstein tema nõole Rudolf VI Baden-Badeni pealiinis.
Trois-Rivières

Trois-Rivières on linn Kanadas Quebéci provintsis Mauricie halduspiirkonnas. See paikneb Saint-Mauricie ja Saint Lawrence'i jõe ühinemiskohas, külgnedes Bécancouri linnaga. See on osa tihedalt asustatud Québeci-Windsori koridorist, asudes umbes poolel teel Montréali ja Québeci linna vahel. Trois-Rivières on Mauricie majandus- ja kultuurikeskus.
Ajalugu.
Koha asustasid prantsuse kolonistid 4. juulil 1634. aastal, sellest kujunes teine alaline asula Uus-Prantsusmaal.
Saint-Mauricie jõgi

Saint-Mauricie on jõgi Põhja-Ameerikas. See lähtub Gouini reservuaarist ja suubub Trois-Rivières' kohal Saint Lawrence'i jõkke.
Ling Hee Leong

Ling Hee Leong (lihtsustatud hiina kirjas 林熙隆; traditsioonilises hiina kirjas 林熙隆; sündinud 1969 Setiawanis) on Malaisia poliitik. Aastatel 2005–2008 oli ta MCA noorteliiga asejuht. Ta on ka MCA endise presidendi Ling Liong Sik vanim poeg.
Elulugu.
2005. aasta MCA partei valimistel võitis Ling Hee Leong MCA noorteliiga asejuhi koha. Sellega seoses ütles tema isa Ling Liong Sik, et Ling Hee Leong võitis tänu oma võimetele ja andele.
Skandaal.
Aastatel 1996–1997 tekitas Ling Hee Loong poleemikat, kui ta ostis ärimees John Soh Chee Weni abiga 1,2 miljardi RM eest kuus börsiettevõtet. DAP peasekretär Lim Kit Siang esitas 13. juunil 1997 ACA-le raporti, et uurida, kas Ling Hee Leong oli seotud oma isa Ling Liong Siki poliitilise ja ministrimõju väärkasutamisega. 30. juulil 2003 teatas ACA pärast kuus aastat kestnud uurimist, et Ling Hee Leong ei ole börsiettevõtte omandamisel seadust rikkunud.
Leonard Grandell

Leonard August Mathias Grandell (1. oktoober 1894 Nauvo – 2. veebruar 1967 Helsingi) oli Soome kindralleitnant.
Ta astus 1913. aastal õpilaseks Turu Rootsi reaallütseumi ja liitus Åbo Nationiga. Ta jätkas õpinguid Helsingi tehnikaülikooli tehnikaosakonnas aastatel 1913–1914 ja edasi Helsingi ülikooli filosoofiateaduskonna ajalooliste keelte osakonnas kuni 1915. aastani. Ta tegi õppereisi 1921. aastal Norrasse ja 1924. aastal Šveitsi, et tutvuda riigi miilitsasüsteemiga ning 1928. ja 1934. aastal Rootsi, et saada teadmisi Rootsi sõjaväeteenistusest. Tema õppereis 1935. aastal Saksamaale ja 1936. aastal Rootsi keskendus riikide majandusliku kaitsevalmiduse süsteemi tundmaõppimisele. Erikursuse läbis ta 1925. aastal Kaitseväe Ohvitseride Kooli kaitsekoolis ja 1926–1927 Sõjakooli üldosakonnas.
Ta jäi aastal 1960 pensionile.
Ta on maetud Helsingisse.
Eric Adams

Eric Leroy Adams (sündinud 1. septembril 1960 New Yorgis) on Ameerika Ühendriikide poliitik ja endine politseinik. Alates 1. jaanuarist 2022 kuni 31. detsembrini 2025 on ta New Yorgi 110. linnapea. Ta on Demokraatliku Partei liige. 
New Yorgi politseis töötas Adams aastatel 1984–2006. 
Aastatel 2007–2013 kuulus Adams New Yorgi Osariigi Senatisse. Aastatel 2014–2021 oli ta New Yorgi Brooklyni linnaosa president. 
2021. aasta novembris valiti Adams New Yorgi linnapeaks, võites ülekaalukalt Vabariikliku Partei kandidaati Curtis Sliwat.
Fouad Bachirou

Fouad Bachirou (sündinud 15. aprillil 1990 Valence'is) on Prantsusmaal sündinud Komooride jalgpallur, kes mängib poolkaitsjana Küprose kõrgliiga klubis Omonia ja Komooride jalgpallikoondises.
2006. aastal liitus ta Paris Saint-Germaini noorteakadeemiaga, kuid klubi põhimeeskonnas tal debüüti teha ei õnnestunud.
Aastatel 2010–2014 mängis ta Šotimaa esiliiga klubis Greenock Morton. 2014. aasta suvel liitus ta Rootsi esiliiga klubiga Östersunds, kellega tõusis 2015. aasta hooaja lõpus Rootsi kõrgliigasse. Aastatel 2018–2020 mängis Bachirou Rootsi kõrgliiga klubis Malmö FF.
2020. aasta augustis siirdus ta Inglismaa esiliiga klubisse Nottingham Forest, kuid pääses hooajal 2020–21 Nottingham Foresti meeskonnas väljakule vaid kolmes mängus.
2021. aasta augustis liitus ta Omoniaga.
Komooride jalgpallikoondises debüteeris Bachirou 5. märtsil 2013 sõprusmängus Burkina Faso vastu. Ta kuulub Komooride koondisse 2022. aasta Aafrika rahvaste karikavõistlustel.
Toidusüsteem

Toidusüsteem hõlmab põllumajandussaaduste, toiduainete ja toidu tootmise, transpordi, müügi ja tarbimise ning selle käigus tekkivate ülejääkide ja jäätmete haldamise.
Nimetatud mõiste tähistamiseks on pakutud ka terminit "toidundus".
Rudolf V (Baden-Pforzheim)

Rudolf V (suri 28. augustil 1361) oli Baden-Pforzheimi markkrahvi Rudolf IV (suri 25. juunil 1348) ja Oettingeni Maria (suri 10. juunil 1369) poeg. 1348. aastal sai ta oma isa asemel Baden-Pforzheimi markkrahviks.
Keiser Ludwig IV pantis 1334. aastal Ortenburgi linnuse, Offenburgi, Gengenbachi ja Zell am Harmersbachi linnad ning keiserlikud valdused Ortenau piirkonnas Rudolf V isale. Kui saabus aeg laenu tagasimaksmiseks, ei olnud keiser Karl IV-l raha, mistõttu lubati Rudolfil need valdused endale jätta. Karl IV pantis Rudolfile ja Strasbourgi peapiiskop Berthold II-le ka Strassbourgi tolli.
26. augustil 1347 abiellus Rudolf Baden-Badeni markkrahvi Rudolf Hesso tütre Adelheidiga (suri 1370/73). See abielu jäi lastetuks. 1356. aastal sõlmis Rudolf pärimislepingu Baden-Badeni Rudolf VI-ga, milles Rudolf V määras Rudolf VI oma pärijaks.
Pärast Rudolf V surma läks Baden-Pforzheim Baden-Badenile, sellega oli Baden taas ühendatud. Tema lesk abiellus 4. aprillil 1369 Tiersteini krahvi Walram IV-ga.
El Fardou Ben Nabouhane

El Fardou Mohamed Ben Nabouhane (araabia keeles الفردو محمد بن نبوهان; sündinud 10. juunil 1989) on Komooride jalgpallur, kes mängib ründajana Küprose kõrgliigaklubis APOEL ja Komooride jalgpallikoondises.
Ben Nabouhane sündis India ookeanis asuvas Prantsusmaa meretaguses departemangus Mayotte. Jalgpalluri teekonda ta 2000. aastal Réunioni klubis Saint-Pierroise.
2006. aastal liitus ta Prantsusmaa klubiga Le Havre. Hooajal 2007–08 debüteeris ta Prantsusmaa esiliigas ning mängis hooajal 2008–09 ka Prantsusmaa kõrgliigas. Põhiliselt sai ta mänguaega Le Havre'i reservmeeskonnas. Aastatel 2010–2013 mängis ta kolm hooaega Vannes'is, esimene hooaeg Prantsusmaa esiliiga ja kaks hooaega Prantsusmaa tugevuselt kolmandas liigas.
Aastatel 2013–2015 mängis Ben Nabouhane Kreeka kõrgliiga klubis Veria, lüües kahe hooaja jooksul 25 väravat.
2015. aasta juulis siirdus ta Kreeka suurklubisse PAE Olympiakós. Hooaja 2015–16 teises pooles mängis ta laenul Levadiakoses ning hooajal 2016–17 Paniónioses. Olympiakóses mängis ainult hooajal 2017–18, lüües 26. juulil 2017 UEFA Meistrite Liigas eelringi kohtumises kaks väravat Serbia klubi FK Partizani vastu.
2018. aasta jaanuaris liitus Ben Nabouhane mänginud Serbia kõrgliigaklubis Belgradi Crvena Zvezda, kellega tuli ta kuus korda Serbia meistriks. Hooajal 2018–19 lõi ta Serbia kõrgliigas 17 väravat ja valiti hooaja sümboolsesse koosseisu.
2023. aasta jaanuaris sõlmis ta kuni 2025. aasta maini kehtiva lepingu APOEL-iga.
Komooride jalgpallikoondises debüteeris Ben Nabouhane 5. märtsil 2014 sõprusmängus Burkina Faso vastu. Koondisekarjääri esimese värava lõi ta 24. märtsil 2016 Aafrika rahvuste karikavõistluste valikmängus Botswana vastu. 2022. aasta septembri seisuga on Ben Nabouhane koondises löönud 17 väravat, millega on ta Komooride koondise läbi aegade suurim väravakütt. Ta kuulus Komooride koondisse 2022. aasta Aafrika rahvaste karikavõistlustel.
Pierre Sanfourche-Laporte

Pierre Sanfourche-Laporte (1774 Sarlat-la-Canéda – 1856 Paris) oli Belgia jurist.
Aastatel 1832–1852 töötas ta advokaadina Brüssel kassatsioonikohtus.
École des hautes études en sciences de l'information et de la communication

École des hautes études en sciences de l'information et de la communication (CELSA) on Prantsuse "Grande école" spetsialiseerunud info- ja kommunikatsiooniteadusele. Halduslikult on ta Sorbonne Université humanitaarteaduskonna osakond ja selle ruumid asuvad Neuilly-sur-Seine'is.
1957. aastal asutatud kool valmistab ette kommunikatsiooni, turunduse, inimressursside ja meedia valdkondade ametikohtadele. Ta on ka üks neljateistkümnest prantsuse ajakirjanikukoolist, mida tööstus tunnustas.
Suitsutuba

Suitsutuba (Lõuna-Eestis ka suitsutare, setudel "sautare") on ahiküttega korstnata üheruumiline elamu, vanimaid ja algelisemaid elamutüüpe. 
Ajaloost.
Euroopa kirdeosa metsavööndis kujunes palkseintega suitsutuba põhiliseks elamutüübiks 1. aastatuhande lõpul eKr ning oli kasutusel mitmesugustes vormides kuni 19. sajandini. Tüübilt oli suitsutoaks ka rehetuba, mis oli Eesti talurahva tavaline eluruum. Eestis leidus suhteliselt harva rehest lahku ehitatud suitsutubasid, need ehitati peamiselt kehvikute elamutena. Elamiseks kasutati ka suitsusaunasid, mis olid olemuselt samuti suitsutoad. Rannikule rajatud ajutised kalurielamud ehk kalamajad olid ehituselt suitsutoad. Kuna 19. sajandi teises pooles hakati elamutele korstnaid ehitama, kadusid suitsutoad kasutuselt.
Kirjeldus.
Palkidest ehitatud suitsutoas tuli suits ahjust tuppa ja välja lasti kas ukse või laes(seinas) olnud suitsusaugu kaudu. Mõnikord ehitati toa ühele küljele laut, teisele küljele kamber. 
Setude sautare nurgas oli palkalusele ehitatud umbahi, ahju kõrval kivist magamispink ("lesanka") ja taga "sängünulk", ahju ees kolle. Ahju vastas oli "anomanulk", kus tehti majapidamistöid. Diagonaalselt ahju vastas oli "pühäsenulk", kus oli pühasekapp ikooniga. Toal oli alati laudpõrand ja selle alla oli tehtud tihti kelder. Toa kõrval oli suur esik ("seenine") ning mõnikord teisel pool veel üks elutuba.
Valmiera piirkond

Valmiera piirkond on 1. järgu haldusüksus (piirkond) Lätis.
Piirkond moodustati 2021. aastal, kui Valmiera linn ja endised Ruhja, Beverīna, Burtnieki, Kocēni, Naukšēni, Naukšēni, Strenči ja Mazsalaca piirkonnad uueks omavalitsusüksuseks ühendati.
Juozas Tonkūnas

Juozas Tonkūnas (30. märts 1894 – 6. mai 1968 Vilnius) oli Leedu agronoom, haridusjuht (Vytautas Suure Ülikooli Põllumajanduse Akadeemia rektor). Aastatel 1934–1939 oli ta Leedu haridusminister.
Ta sündis aastal 1894 praeguse haldusjaotuse järele Pasvalysi rajoonis. Aastal 1913 lõpetas ta Miitavi gümnaasiumi. Seejärel läks ta õppima Moskva Põllumajanduse Akadeemia agronoomiaosakonda, mille lõpetas 1917. aastal.
Aastal 1918 tuli ta Leetu tagasi. Ta on töötanud Marijampolė, Seinai ja Alytuse maakonna põllumajandusinspektorina ning maareformi peakomisjoni esimehena. 1. maist 1922 kuni 1. detsembrini 1923 töötas ta Maareformi osakonna direktorina. 1. jaanuarist 1924 oli ta Leedu Ülikooli matemaatika-loodusteaduskonna põllumajandusosakonna juhataja. Täiendas end Königsbergi ülikoolis.
Pärast Vytautas Suure Ülikooli Põllumajanduse Akadeemia loomist Dotnuvas 23. septembril 1924 määrati dotsendiks ja põllumajandusosakonna juhatajaks. 24. septembril 1924 valiti professorite kogu esimeseks sekretäriks. 16. mail 1927 ülendati erakorraliseks professoriks. 11. novembril 1927 valiti Vytautas Suure Ülikooli Põllumajanduse Akadeemia prorektoriks. 1. detsembrist 1928 kuni 28. juulini 1934 oli ta Vytautas Suure Ülikooli Põllumajanduse Akadeemia rektor.
12. juunist 1934 kuni 27. märtsini 1939 oli ta Leedu haridusminister.
Juunis 1941 küüditati ta 14 aastaks Siberisse. Aastal 1955 sai ta tagasi Leetu. Oktoobris 1955 määrati Leedu riikliku tõuaretusjaama agrotehnilise osakonna juhatajaks Dotnuvas. Aastatel 1956–1962 töötas Dotnuvas Leedu Põllumajandusinstituudi niitude ja karjamaade osakonna juhatajana, õpetades aastatel 1956–1960 Leedu Põllumajandusakadeemias aiandust. Ta oli üks esimesi, kes hakkas uurima rohumaade väetamist ja kultuurkarjamaid.
Möönev kõneviis

Möönev kõneviis ehk jussiiv on kõneviis, mis on maailma keeltes kasutusel erinevate tähendusvarjunditega imperatiivi väljendamiseks. Mõnes keeles väljendatakse jussiiviga näiteks soove ja tervitusi.
Eesti keel.
Eesti keeles on möönva kõneviisi tunnus "gu-"/"ku-". Möönvat kõneviisi saab kasutada isikulises ja umbisikulises tegumoes ning oleviku, lihtmineviku ja täismineviku aegades.
Kasutus.
Möönvat kõneviisi kasutatakse eesti keeles kolmes tähenduses.
Mu kallid laibad

"Mu kallid laibad" on German Golubi bakalaureusetööna valminud film, mis pälvis 2020. aastal Ameerika Filmiakadeemia tudengifilmide Oscari parima rahvusvahelise mängufilmi kategoorias kuldmedali. 
Süžee.
Film jutustab loo maalt pärit poisist, kes jääb ootamatult koduta. Rahateenimiseks asub ta tööle laibavedajana. (Kuigi filmi režissöör on ka ise laibavedajana töötanud, ei ole film autobiograafiline.)
Ootamatult kodust ilma jäänud noormees Erki hakkab hoolitsema haige ema eest. Ta on sunnitud leppima esimese tööga, milleks on laibavedaja. Veidramaks teeb olukorra aga pika kogemusega kolleeg, kelle jaoks on see vaid järjekordne päev tööpostil.
Snowdrop

Snowdrop on Lõuna-Korea telesari, mille peaosades on Jung Hae-in, Jisoo, Yoo In-na, Jang Seung-jo, Yoon Se-ah, Kim Hye-yoon ja Jung Yoo-jin. See esilinastus JTBC kanalil 18. detsembril 2021.
Friedrich III (Baden)

Friedrich III (1327 – 2. september 1353) oli Badeni markkrahv aastatel 1348–1353.
Elu.
Friedrich oli Rudolf IV ja Oettingeni Maria vanem poeg.
Abielu ja lapsed.
Friedrich abiellus Baden-Badeni markkrahvi Rudolf Hesso tütre Margaretaga ja nad said järgmised lapsed:
Mirja

Mirja on naisenimi.
2021. aasta 1. jaanuari seisuga oli Eestis eesnimi Mirja 100 naisel. Mirja oli levikult 765. naisenimi.
Roberta Metsola

Roberta Metsola Tedesco Triccas (sündinud 18. jaanuaril 1979) on Malta poliitik, alates 2022. aastast Euroopa Parlamendi president.
Elulugu.
Ta on lõpetanud 2003. aastal Malta Ülikooli õigusteaduse erialal ja 2004. aastal Euroopa Kolledži Euroopa uuringute erialal. 
Ta on töötanud Maltal diplomaadina ja seejärel Euroopa välisteenistuses.
2013. aastal valiti ta esimest korda Euroopa Parlamendi liikmeks. 2020. aastal sai temast Euroopa Parlamendi asepresident. Kui senine Euroopa Parlamendi president David Sassoli 11. jaanuaril 2022 suri, sai temast Euroopa Parlamendi presidendi kohusetäitja. 18. jaanuaril kinnitati ta Euroopa Parlamendi presidendiks; ta oli sel ajal 43-aastaselt Euroopa Parlamendi kõigi aegade noorim president ja pärast Nicole Fontaine'i 2002. aastat esimene naispresident.
Isiklikku.
Ta on abielus soomlase Ukko Metsolaga, neil on neli poega.
Hofpavillon

Hofpavillon (mõnikord nimetatakse seda ka "Hofwartesaal"'iks või "Kaiserpavillon"'iks) on Otto Wagneri projekteeritud uusbaroklike elementidega juugendstiilis kupliga paviljon Hietzingis Viinis. Linnaraudteed teenindanud ehitis asub kanaliseeritud Viini jõe paremkaldal Schönbrunni lossi lähedal.
1898. aasta aprillis valminud keiserlikule ja kuninglikule aururongide vastuvõtuhoonele anti esinduslik välisilme ja luksuslik interjöör. See oli kujundatud Austria-Ungari keisri Franz Joseph I ja tema saatjaskonna vajaduste järgi, kuigi teadaolevalt kasutas kõrgeauline paviljoni vaid kahel korral.
See asub 160 meetri kaugusel Hietzingi raudteejaama kunagisest lammutatud regulaarsest vastuvõtuhoonest, mida nüüd teenindab Viini metroo liin U4. Tänavapoolsest küljest on see ühendatud Schönbrunner Schlossstraßega.
Nüüdisajal kasutab selle ruume Viini linnamuuseumi filiaal.
Karl Kaskneem

Karl Kaskneem (endine Karl Kabanov (kuni 30. detsembrini 1937), kasutusel olid ka nimevormid Karel Kaskneem ja Kaarel Kaskneem) (21. märts 1885 Skarjatina vald – august 1945) oli Eesti trükkal.
Elukäik.
1885. aastal, pärast Narva ministeeriumikooli lõpetamist töötas ta Narva linna suurimas, Gnifkowsky ja Grünthali trükikojas. Pärast meistriameti saamist võttis ta sihiks avada oma trükikoda. 
Karl Kabanov ja Katharina Tuder kihlusid 1909. aastal Narva-Jõesuus, 19. aprillil 1910 laulatati nad Kroonlinnas püha Nikolai kirikus. Juba samal aastal avasid nad Narva eeslinnas Peetris väikese toiduäri, mida pidasid seitse kuud. Veidi hiljem võtsid nad üle ühe pudukaubanduse Juhkentalis, seda äri said nad seal pidada umbes neli aastat. Maailmasõja sündmuste pärast likvideerisid nad äri Juhkentalis ja läksid perega elama Kadastikule. Hiljem kolisid edasi Tallinna. Pärast üheksat aastat trükitöölisena töötamist kaotas ta 1928. aastal trükitööliste streigi pärast töökoha. 
Seejärel asutas 1929. aastal Karl Kabanov oma trükikoja. Alustuseks soetas ta käsipressi hinnaga 400 krooni, 10 aastat hiljem oli trükikoja põhivara väärtus juba 14 919 krooni (~ 200 000 €). 1938. aastal lisandus trükikoja masinaparki Siegeli kiirpress, mis tõstis tema trükikoja Tallinna kümmekonna väiketrükikoja hulka, kes oma klientidele kiirpressi teenuseid said välja reklaamida.
40-aastaselt sai ta trükkalite kutsehaiguse – tinamürgistuse, mis nõrgendas tugevalt ta kuulmist. 
1940. aasta juulis natsionaliseeriti Kaarel Kaskneeme trükikoda. Tema Siegeli kiirpress anti Edu trükikojast üle Haapsalu Trükikojale, kus see oli seal veel aastakümneid töös. Tiigelpress Lehman ja bostonpress Randma läksid Tallinna Kujutava ja Rakenduskunsti Kooli käsutusse. 
Ta on maetud Hiiu-Rahu kalmistule.
Ajaleht Siil.
Aastatel 1907–1909 andis Karl Kabanov lühikest aega Narvas välja huumori- ja satiiriajalehte Siil, mis pidi terava sisu pärast ilmumise lõpetama.
Isiklikku.
Tema poeg oli ajakirjanik, leiutaja ja sporditegelane Aleks Kaskneem.
Viini linnaraudtee

Viini linnaraudtee (saksa keeles "Wiener Stadtbahn") oli raudteel põhinev ühistranspordisüsteem Austria pealinnas Viinis, mida kasutati selle nime all aastail 1898–1989. Tänapäeval kasutavad selle rööpaid Viini metroo liinid U4 ja U6 ning S-Bahn.
Rudolf VI (Baden)

Rudolf VI (suri 21. märts 1372) oli Baden markkrahv ja Ebersteini krahv aastatel 1353-1372.
Elu.
Ta oli Friedrich III ja Badeni Margareta vanem poeg. Rudolf VI ajal 1361. aastal Baden taasühendati, kuna teised liinid hääbusid. Tema valitsemisajal tunnistati Badeni markkrahvid esmakordselt kui "princeps regni" (Reichsfürst).
Abielu ja lapsed.
Rudolf abiellus Sponheimi krahvi Johann III tütre Mechthildiga ja nad said järgmised lapsed:
Noah Sonko Sundberg

Noah Sonko Sundberg (sündinud 6. juulil 1996 Stockholmis) on Rootsis sündinud Gambia jalgpallur, kes mängib kaitsjana Kreeki kõrgliigaklubis Aris FC ja Gambia jalgpallikoondises.
2010. aastal liitus ta Rootsi klubiga AIK, debüteerides Rootsi kõrgliigas 2014. aastal. Aastatel 2016–2017 mängis ta laenul Rootsi kõrgliiga klubis GIF Sundsvall. Aastatel 2018–2021 mängis ta Rootsi kõrgliigas Östersundsi ridades.
2021. aasta novembris sõlmis ta kahe ja poole aasta pikkuse lepingu Bulgaaria kõrgliigaklubiga Sofia Levski. Leping jõustus 2022. aasta jaanuaris. 2023. aasta juulis siirdus ta Razgradi Ludogorets, mis mängib samas liigas. Aasta hiljem läks ta Ludogoretsist laenule Sivasspori.
Aastatel 2011–2016 mängis Sundberg Rootsi noortekoondistes. 2013. aastal saavutas ta Rootsi kuni 17-aastaste koondisega noorte maailmameistrivõistlustel kolmanda koha. 2016. aasta suveolümpiamängude jalgpalliturniiril kuulus ta Rootsi olümpiameeskonda. Alates 2020. aastast on ta mänginud Gambia jalgpallikoondises. Ta kuulus Gambia koondisse 2022. ja 2024. aasta Aafrika rahvaste karikavõistlustel.
Tõnu Martin Franzdorf

Tõnu Martin Franzdorf (&gt; Tõnu Martin Aruküla; 28. august 1862 Venevere vald, Virumaa – 22. oktoober 1940 Luunja vald) oli eesti ajakirjanik ja trükikoja omanik.
Peale leeri elas Venemaal, aega teenis Poolas (1886–1888). Pärast Venevere vallakooli täiendas end veel iseõppijana. 1895 asus elama Narva. 1890 avas Uus-Petrovski avenüü 70, kus asus ka Franzdorfi raamatu ja kirjatarvete äri, 1905 enda trükikoja. Pärast mitmekordseid taotlusi sai ta loa asutada Narvas järgmised ajalehed Kaja 1906–1911 (toimetajaks), millel oli mitu lisalehte (Kaja lisaleht (1907–1909), Kaja kirjandusline lisa (1909–1911), Kaja nalja ja pilke-lisa Siil (1910), Ilmarine (1911) ja Uusleht (1912–1918). Avaldas nii algupäraseid kui tõlgitud jutte, romaane ja luuletusi. Lisaks eelnevatele tegi kaastööd ka väljaannetele Valgus, Linda, Eesti Postimees, Olevik, Sakala, Virmaline, Rahva Hääl, Narva Uudised, Virulane.
2030. aasta taliolümpiamängud

2030. aasta taliolümpiamängud, ametlikult tuntud kui XXVI taliolümpiamängud, on eelseisev rahvusvaheline suurvõistlus erinevatel talispordi aladel, mille korraldajaks on Prantsusmaa. See korraldatakse Prantsuse Alpides. Võõrustaja määras Rahvusvaheline Olümpiakomitee 23. juulil 2024 Pariisis toimunud ROK-i 142. istungjärgul.
Florin Salam

Florin Stoian (sündinud 1. oktoober 1979), esinejanimeganime Florin Salam, on rumeenia manele-laulja.
Elulugu.
Salam sündis mustlaste peres. Noorukieas laulis ta koos isa ja onu ansamblitega.
Pärast seda, kui isa oli laulmiseks liiga vana, asus tema asemele Salam, lauldes koos onuga Florin Fermecătoru nime all. Nii sai temast žanri austajate poolt kõrgelt hinnatud laulja Vahepeal sõbrunes Salam bändijuhi Dan Bursuciga. Ta aitas Salamil salvestada oma esimest singlit nimega "Ce a gagică șmecherită" (inglise keel: " Selline valiv tibi "), aastal 2002. Ta mängis olulist rolli, kui hitt "Of" , my life "(Inglise: " Oh, my life ") ilmus 2000. aastal, laulsid Adrian Minune ja Costi Ioniță. 2002. aasta lõpus muutis Salam oma lavanime "Charming" (inglise keeles " hurmav ") nimeks araabia " Salam " ( Inglise keel: " rahu ", vrd heebrea " shalom ").
Tema vanemad kannavad nime Marin ja Joanna.
Florin Stoyan abiellus 2007. aasta septembris oma naise Stefaniaga, kellega ta elas koos mitu aastat, kuna nende saatus oli mustlasseaduste kohaselt omavahel seotud.
Paari vaimsed vanemad olid Adrian Minune ja Something . Usuline pulmatseremoonia ja ka vastavad pidustused toimusid kuurort Antalya, Türgi . Abielust oli Florin ja Stefania Stoyanil kaks last.
12. aprillil 2009 suri Stoyani naine 27-aastaselt maksatsirroosi tagajärjel .
Adam Webster

Adam Harry Webster (sündinud 4. jaanuaril 1995 Chichesteris) on Inglismaa jalgpallur, kes mängib keskkaitsjana Inglismaa Premier League'i klubis Brighton &amp; Hove Albion.
Ta alustas klubikarjääri Portsmouthis, debüteerides klubi põhimeeskonnas Inglismaa esiliigas hooajal 2011–12. Hooaja 2013–2014 esimeses pooles mängis ta laenul Inglismaa tugevuselt viienda liiga klubis Aldershot Town.
Aastatel 2016–2018 mängis ta Inglismaa esiliiga klubis Ipswich Town. Hooajal 2018–2019 mängis ta Inglismaa esiliiga klubis Bristol City ning valiti samal hooajal Bristol City hooaja parimaks mängijaks.
2019. aasta augustis sõlmis ta nelja-aastase lepingu Brighton &amp; Hove Albioniga. 19. oktoobril 2019 lõi ta mängus Aston Villa vastu oma esimese värava Inglismaa kõrgliigas.
Aastatel 2012–2013 mängis Webster Inglismaa kuni 18- ja kuni 19-aastaste koondistes.
Jakub Moder

Jakub Piotr Moder (sündinud 7. aprillil 1999 Szczecinekis) on Poola jalgpallur, kes mängib poolkaitsjana Inglismaa Premier League'i klubis Brighton &amp; Hove Albion ja Poola jalgpallikoondises.
Poola kõrgliigas debüteeris ta hooajal 2017–18 Poznańi Lechi meeskonnas. Hooajal 2018–19 mängis ta laenul Poola esiliiga klubis Opole Odre. Seejärel asus ta mängima taas Poznańi Lechis ning valiti hooajal 2019–20 Poola kõrgliiga hooaja parimaks mängijaks ja parimaks uustulijaks.
2020. aasta oktoobris siirdus ta kuue miljoni naelsterlingi eest Brighton &amp; Hove Albioni, kuid jäi aasta lõpuni laenule Poznańi Lechi. Brighton &amp; Hove Albioni meeskonnas debüteeris Moder 10. veebruaril 2021 Inglismaa karikavõistluste mängus Leicester City vastu. Inglismaa kõrgliigas tegi ta debüüdi sama aasta 27. veebruaril mängus West Bromwich Albioni vastu. Esimese värava lõi Moder Inglismaal 24. augustil 2021 liigakarika mängus Cardiff City vastu.
Poola jalgpallikoondises tegi Moder debüüdi 4. septembril 2020 UEFA Rahvuste Liiga mängus Hollandi vastu. Koondisekarjääri esimese värava lõi ta sama aasta 11. novembril sõprusmängus Ukraina vastu. Ta kuulus Poola koondisse 2021. aasta Euroopa meistrivõistlustel.
Martin Kork

Martin Kork (sündinud 27. septembril 1996) on eesti näitleja. 
Ta on lõpetanud 2015. aastal Tallinna Tehnikagümnaasiumi ning 2020. aastal Eesti Muusika- ja Teatriakadeemia lavakunstikooli (29. lend, kursuse juhendajad Anu Lamp ja Elmo Nüganen). 
2020. aasta sügisest asus Martin Kork koos kursusekaaslaste Elise Metsanurga, Andreas Aadli ja Ekke Märten Heklesega tööle Tartu Uues Teatris Lisaks Tartu Uue Teatri ja lavakunstikooli lavastustele on ta mänginud filmides "Soo" ja "Apteeker Melchior".
Elise Metsanurk

Elise Metsanurk (sündinud 8. mail 1997) on eesti näitleja, lavastaja ja dramaturg.
Ta on lõpetanud 2016. aastal Hugo Treffneri Gümnaasiumi ja 2020. aastal Eesti Muusika- ja Teatriakadeemia lavakunstikooli 29. lennu. Tema kursuse juhendajateks olid Anu Lamp ja Elmo Nüganen. 
Alates 2020. aasta sügisest töötab Elise Metsanurk näitlejana Tartu Uues Teatris. Tema kursusekaaslastest töötavad samas teatris Andreas Aadel ja Martin Kork.
Looming.
2019. aastal lavastas Elise Metsanurk koos Andreas Aadli ja Mihkel Kohavaga Anton Tšehhovi novellide põhjal lavastuse “Liiga palju armastust”, mida mängiti Kuressaare Teatri Sadamaaidas. 2020. aasta veebruaris esietendus Oskar Lutsu "Laul õnnest" Vanemuises ja 2021. aasta jaanuaris originaaldramaturgiline "Video: Täielik šokk! Sündmuskohal kaos, tuvid minestuses" Tartu Uues Teatris. Lisaks lavastamisele on Metsanurk dramatiseerinud Tallinna Linnateatri "Rogožini" ja 2020. aastal Tartu Uues Teatris esietendunud "Mängu ilu", milles mängis Elise Metsanurk ka ise.
Siimon Kananaios

Siimon Kananaios (Mt 10:4, Mk 3:18), tuntud ka kui seloot Siimon, Siimon Selootes (Lk 6:15, Ap 1:13) või õigeusu kiriku püha Siimon Innukas, oli üks Jeesuse Kristuse kaheteistkümnest jüngrist. Siimon Kananaiost tuleb eristada Kristuse vennast Siimonist ja Siimon Peetrusest.
Siimonit on mainitud sünoptilistes evangeeliumites ja Apostlite tegude jüngrite loetelus. Nendes Uue Testamendi kirjalikes allikates ei ole välja toodud täpsustavaid detaile, mistõttu on ajaloolise tõenäosuse kontekstis Siimonist väga keeruline rääkida. Arvatakse, et ta oli pärit Kaanast või Galliast.
Siimoni lisanimi Selootes ("Zelotes") tuleb mõningate tõlgenduste kohaselt sõnast "zealot" ja tähendab 'suurt innukust ja püüdlemist'. Teiste tõlgenduste kohaselt ei ole Kananaiose puhul tegemist perekonnanimega ega Selootese puhul tegemist lisanimega, vaid Kananaios tähendab heebrea keeles 'vabadusvõitlejat', 'selooti'. Seloodid olid võitlusliku kallakuga Rooma-vastane puristlik sekt, kes alustasid tegevust 4. sajandil eKr ja kes tegelesid aktiivselt uue messia saabumise ootamisega.
Siimon idakirikus.
Eesti Apostlik-Õigeusu Kirikus tuntakse Siimonit püha Siimon Innukana. Mõningates õigeusu või kopti koolkondades peetakse teda samaks isikuks Kaana Nathanaeliga, keda on mainitud Johannese evangeeliumi 1. ja 21. peatükis ja keda omakorda peetakse mõningates koolkondades üheks Bartolomeusega. Vahel peetakse õigeusklike või koptide hulgas Siimonit üheks ka Kaana pulma peigmehega. Viide nende isikute üks olemisest pühakirjas puudub.
Johannese evangeeliumi kohaselt olid Kaana pulma kutsutud teiste külaliste seas ka Jeesus, Jeesuse ema Maarja ja jüngrid. Kui veinist tuli puudus, tegi Jeesus oma esimese imeteo ja muutis ääreni täidetud anumates oleva vee veiniks (Jh 2:1-11). Idakiriku tõlgendustes võib sattuda loo jätku peale, mille kohaselt olevat Siimon imeteost ajendatuna pulmapeo ja kodu maha jätnud, et järgneda Jeesusele Kristusele kui tõelisele jumalale. Sellega seletatakse ka Siimoni nimesaamislugu, kus Siimon sai oma innukusest ajendatuna lisanime Selootes, mis mõningate tõlgenduste järgi võib tähendada 'innukas'.
Püha Siimoni tähtpäevad.
Rooma traditsiooni kohaselt meenutatakse Siimonit 28. oktoobril, mis on pühitsetud Siimonile lisaks ka Juudas Tadeusele. See on Inglismaa Kiriku kalendris märgitud pidupäeva staatusega. Kopti kirikus tähistatakse Siimoni tähtpäeva 10. mail.
Simunapäev.
Eestis tähistatakse simunapäeva Rooma traditsiooni kohaselt 28. oktoobril, mis on rahvakalendris vähetuntud püha. Simunapäevaga on seotud vanasõna, mis tähendab ära maa ja vete külmumise: "Siim teeb sillad, Nigul lööb naeltega kinni." Vanemates trükistes on simunapäeva nimetatud hingedeaja lõpuks.
Simuna kihelkond ja kirik.
Simuna kihelkond ja kirik Eestis Lääne-Virumaal on pühitsetud Siimonile ja Juudas Tadeusele. Simuna Siimona ja Juuda kirik ehk Püha Siimoni kirik asub Simuna alevikus.
Jakub Jugas

Jakub Jugas (sündinud 5. mail 1992 Otrokovices) on Tšehhi jalgpallur, kes mängib kaitsjana Poola kõrgliiga klubis Cracovia.
Ta alustas klubikarjääri Tšehhi klubis Zlíni Fastav, debüteerides hooajal 2010–11 Tšehhi esiliigas. Aastatel 2012–2014 oli ta laenul Tšehhi kõrgliiga klubis 1. FK Příbram ja 2014–2015 Brno Zbrojovkas. Tšehhi kõrgliigas on ta mänginud veel Praha Slavia, Mladá Boleslavi, Jabloneci ja Libereci Slovani meeskonnas. Tšehhi karikavõistlused võitis ta 2017. aastal Zlíniga ja 2018. aastal Slaviaga.
2021. aasta juulis sõlmis ta kolmeaastase lepingu Cracoviaga.
2011. aastal võitis Jugas Tšehhi kuni 19-aastaste Euroopa meistrivõistlustel hõbemedali. Tšehhi jalgpallikoondisse kutsuti ta esmakordselt 2017. aastal. Koondisedebüüdi tegi ta 1. juunil 2018 sõprusmängus Austraalia vastu.